Andijonda ovqatdan zaharlangan o‘quvchilarning barchasiga javob berildi. Ularning sinf rahbari esa hamon shifoxonada

Andijon tumanidagi 35-sonli maktab o‘quvchilari ovqatdan zaharlangani haqida xabar berilgandi. Andijon viloyati xalq ta’limi boshqarmasi ushbu xabar yuzasidan “Daryo”ga qo‘shimcha ma’lumot berdi.

“8-oktabr kuni soat 20:30 dan Andijon tuman yuqumli kasalliklar shifoxonasiga 4 nafar fuqaro ko‘ngil aynishi, qayd qilish, bosh og‘rishi, umumiy holsizlanish, ich ketishi, oshqozon sohasida og‘riq, tana harorati ko‘tarilishi kabi shikoyatlar bilan murojaat qilgan. Shu kuni soat 00:00 ga qadar faol aniqlash yo‘li bilan yana 23 nafar fuqaro ‘ovqat toksikoinfeksiyasi’ birlamchi tashxisi bilan shifoxonaga yotqizilgan.
Jami 27 nafar fuqarodan 24 nafari tumanning 35-maktab o‘quvchilari, bir nafari sinf rahbari, bir nafari maktab o‘quvchisining onasi – tug‘ilgan kun munosabati bilan tort pishirig‘i tayyorlab olib borgan, yana bir bir nafari esa shu sinf o‘quvchisi uydagi kichik yoshdagi singlisiga bergani natijasida zaharlanish qayd etilgan”, — deyiladi xabarda.
Tezkor olib borilgan muolajalar natijasida 9-oktabr kuni soat 10:00 ga qadar 13 nafar, soat 12:00 ga qadar yana 9 nafar bemorning holati yaxshilangani sababli ularga shifokorlar tomonidan uylariga ketishga ruxsat berilgan.
Yana 3 nafar o‘quvchiga 9-oktabr kuni soat 18:00 da holati yaxshilangani sababli uyga ketishga ruxsat berilgan. Hozirda sinf rahbari, o‘quvchilar va boshqalarning holati qoniqarli.
 Samarqandda 24 kishi xot-dog va shaurmadan zaharlandi
Ta’kidlanishicha, bemorlarning holati tuman sog‘liqni saqlash bo‘limi mas’ul xodimlari tomonidan nazoratga olingan. Zaharlanish ro‘y berishida nazorat qilmagan va mas’uliyatsizlikka yo‘l qo‘ygan maktab rahbariyatiga tegishli tartibda intizomiy jazo choralari qo‘llanilgan.